Pernille Skipper (EL), 2014-06-04:
Regeringen og et stort flertal i Folketinget ønsker, at opgaven med bekæmpelse af cyberangreb skal lægges ind under Forsvarets Efterretningstjeneste, som nok er den myndighed i Danmark, som vi har allermindst indsigt i og kontrol med, og som samtidig har de videste beføjelser over for borgerne til at undlade at overholde helt basal lovgivning, som alle andre myndigheder er underlagt.
Det her lovforslag sætter persondataloven, forvaltningsloven og offentlighedsloven ud af kraft.
Placeringen under Forsvarets Efterretningstjeneste betyder en sammenblanding af militære og civile opgaver, og med lovforslaget udvider regeringen og Folketingets flertal de muligheder, som Forsvarets Efterretningstjeneste har, for at behandle oplysninger om danske borgere, og de mindsker danskernes digitale rettighed.
Det er ikke kun Enhedslisten, der har udtrykt bekymring.
Det er også teleindustrien, det er Dansk Industri, det er Institut for Menneskerettigheder, IT-Politisk Forening, Retspolitisk Forening, Rådet for Digital Sikkerhed og endda Rigsadvokaten og Rigspolitiet – det er bare for at nævne nogle stykker, der har været på banen, og som i forbindelse med det her lovforslag har udtrykt bekymring for borgernes retssikkerhed og for de personfølsomme oplysninger.
Det er hykleri af værste skuffe, når man i Retsudvalget ønsker at gøre mere for datasikkerheden, mens man i Forsvarsudvalget blot lader det her passere.
På baggrund af det har Enhedslisten stillet en række ændringsforslag.
Vi foreslår en mere restriktiv definition af begrebet sikkerhedshændelser; vi foreslår en mere restriktiv definition af, hvornår det er nødvendigt, altså kriteriet for, hvornår man bl.a. må behandle personfølsomme oplysninger.
Vi foreslår også en mere omfattende logning af centerets aktiviteter, så man kan se det, hvis der er nogen, der har været inde og misbruge systemerne – det er noget, som mange andre partier har krævet oven på Se og Hør-skandalen, for så vidt angår private virksomheder.
Vi har også foreslået en kortere opbevaringstid af de data, som centeret har indsamlet, så risikoen for misbrug mindskes.
Vi forslår desuden, at der kommer vandtætte skotter mellem Center for Cybersikkerhed og de andre dele af Forsvarets Efterretningstjeneste, sådan at Forsvarets Efterretningstjeneste ikke frit kan benytte meget private oplysninger om danske borgere.
Og så foreslår vi noget, vi egentlig troede var basalt, nemlig at sådan nogle oplysninger ikke må videregives til efterretningstjenester i andre lande.
Det håber vi at man som minimum kan støtte her fra Folketingets side, for så bliver lovforslaget knap så katastrofalt.
Forsvarets Efterretningstjeneste vurderer, at de alvorligste cybertrusler mod Danmark i øjeblikket kommer fra statslige aktører, som udnytter internettet til at spionere og stjæle dansk intellektuel ejendom, og truslen kommer ifølge Forsvarets Efterretningstjeneste navnlig fra stater, som bruger informationerne til at understøtte deres egen økonomiske, militære og samfundsmæssige udvikling.
Det er selvfølgelig alvorligt, ikke mindst set i lyset af de afsløringer om den amerikanske efterretningstjeneste NSA, som også er set i den seneste periode.
Og Enhedslisten støtter grundlæggende tanken om et center for cybersikkerhed, Men der er også en anden side af den sag.
Vi bliver dagligt i medierne mindet om, at der i vores meget digitaliserede samfund er store problemer med it-sikkerheden.
Hvad enten truslen hedder en såkaldt tys-tys-kilde hos Se og Hør eller mere alvorligt den amerikanske efterretningstjeneste NSA, udsættes vi alle sammen for uretmæssig overvågning og registrering, som ikke er i vores interesse.
Det sker, uanset om vi er lovlydige borgere eller ej, uanset om vi er kendte eller ukendte, og lovgivningen beskytter os langtfra godt nok.
Så sent som i går stod jeg herinde i Folketingssalen sammen med et enigt Folketing under en forespørgselsdebat om Se og Hør-sagen, og jeg hørte gang på gang og ordfører efter ordfører understrege behovet for større datasikkerhed og beskyttelse af borgernes digitale privatliv.
Jeg har svært ved at få ind i mit hoved, hvordan de samme partier, som i går var så optaget af datasikkerhed, i dag kan sende det her lovforslag videre.
Det lægger Center for Cybersikkerhed ind under Forsvarets Efterretningstjeneste og mindsker borgernes sikkerhed på det her centrale område ...